Eskom-hoof: 'Guptas het niks verkeerd gedoen' | Maroela Media
Molefe het terugvoer gegee aan die parlementêre portefeuljekomitee oor openbare ondernemings. Volgens Molefe het Eskom dokumente aan die Tesourie verskaf oor sy kontrak met Tegeta Exploration and Resources, 'n mynmaatskappy wat deur die Guptas beheer word, nadat Lynne Brown, minister van openbare ondernemings, die instruksie gegee het.
Hy het ontken dat Eskom nie sy samewerking aan die Tesourie gee nie en gesê die inligting wat die Tesourie reeds in April vanjaar versoek het, is nie deur die raad onderteken soos deur die Tesourie verwag word nie. Die volgende raadsvergadering is eers vir September geskeduleer.
"Ons was veronderstel om vir die raad te wag om die inligting te oorweeg. Ons was geskok om in die Sunday Times te lees dat ons nie ons samewerking gee nie." Molefe het bewerings dat Eskom meer as R130 miljoen bestee het op substandaard steenkool van Tegeta, as onsin afgemaak.
"Die kwessie oor substandaard steenkool het geen gronde nie. Die steenkool is deur die Suid-Afrikaanse Buro vir Standaarde (SABS) getoets," het Molefe gesê en bygevoeg werknemers is geskors omdat hulle die steenkool as substandaard geklassifiseer het, terwyl die SABS bevind het dit is nie die geval nie.
Molefe het gesê hy kan nie maatskappye, wat deur die Guptas besit word, op 'n sogenaamde swartlys plaas totdat daar regsgronde is wat hulle keer om sake met Tegeta en die familie se ander ondernemings te doen nie. Volgens Molefe het die Gupta-familie niks verkeerd gedoen nie.
Ag hoe lekker "cover" ons nou vir mekaar….
I saw nothing, ek werk net hier.
Molefi, jy moet liewer stilbly, want sodra jy iets sê, val die aandelebeurs.
Ek hoop as die ding op matte kom, en daar wel bewyse is dat die steekool wat deur die Guptas voorsien is, wel substandaard is, dat al die geskorste werkers terug op hul poste sal wees.
Hulle weet blykbaar meer oor steenkool kwaliteit as al die raadslede saam.
SABS se standaard nie is nie meer op standaard nie.Miskien moet die gehalte onafhanglik getoets word.Alles het mos n prys deesdae en hoe weet ons die Zuptas het ook n vinger in die pasteitjie nie aangaande die gehalte verslag.